CELEX: 32019D0448
Language: da
Date: 2019-03-18 00:00:00
Title: Rådets afgørelse (EU) 2019/448 af 18. marts 2019 om indgivelse af et forslag på vegne af Den Europæiske Union om opførelse af methoxychlor i bilag A til Stockholmkonventionen om persistente organiske miljøgifte

20.3.2019   
               
               
                  DA
               
               
                  Den Europæiske Unions Tidende
               
               
                  L 77/74
               
            
         RÅDETS AFGØRELSE (EU) 2019/448
         af 18. marts 2019
         om indgivelse af et forslag på vegne af Den Europæiske Union om opførelse af methoxychlor i bilag A til Stockholmkonventionen om persistente organiske miljøgifte
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 14. oktober 2004 indgik Det Europæiske Fællesskab ved Rådets afgørelse 2006/507/EF (1) Stockholmkonventionen om persistente organiske miljøgifte (»konventionen«).
                  
               
                     (2)
                  
                  
                     Som part i konventionen kan Unionen indgive forslag om ændring af konventionens bilag. Bilag A til konventionen indeholder en liste overkemikalier, der skal udfases, bilag B indeholder en liste overkemikalier, som skal begrænses, og bilag C indeholder en liste overkemikalier, hvis udslip fra utilsigtet fremstilling skal mindskes eller forhindres.
                  
               
                     (3)
                  
                  
                     Ifølge de foreliggende videnskabelige oplysninger og vurderingsrapporter og under behørig hensyntagen til de screeningkriterier, der er fastlagt i konventionens bilag D, kan det konstateres, at methoxychlor udviser egenskaber, der er karakteristiske for persistente organiske miljøgifte.
                  
               
                     (4)
                  
                  
                     Methoxychlor er ikke godkendt som et aktivstof i henhold til Europa-Parlamentets og Rådets forordning (EF) nr. 1107/2009 (2) og må derfor ikke markedsføres eller anvendes i Unionen i plantebeskyttelsesmidler. Methoxychlor er heller ikke godkendt som et aktivstof i henhold til Europa-Parlamentets og Rådets forordning (EU) nr. 528/2012 (3) og må derfor ikke markedsføres eller anvendes i Unionen i biocidholdige produkter. Endvidere er methoxychlor ikke registreret i overensstemmelse med Europa-Parlamentets og Rådets forordning (EF) nr. 1907/2006 (4) og må derfor ikke fremstilles eller markedsføres i Unionen i mængder på 1 ton eller mere pr. år pr. producent eller importør.
                  
               
                     (5)
                  
                  
                     Selv om methoxychlor blev udfaset i Unionen for mange år siden, kan stoffet stadig anvendes som et pesticid og spredes i miljøet uden for Unionen, hvilket kan være grunden til, at det kan påvises i miljøet. Da methoxychlor potentielt kan transporteres i miljøet over lange afstande, er foranstaltninger på nationalt plan eller på EU-plan ikke tilstrækkelige til at sikre et højt beskyttelsesniveau for menneskers sundhed og miljøet, og derfor er der behov for mere vidtgående foranstaltninger på internationalt plan.
                  
               
                     (6)
                  
                  
                     Unionen bør derfor indgive et forslag til konventionens sekretariat om opførelse af methoxychlor i bilag A til konventionen —
                  
               VEDTAGET DENNE AFGØRELSE:
         
            Artikel 1
            Unionen indgiver et forslag om opførelse af methoxychlor (CAS-nummer: 72-43-5, EF-nr. 200-779-9) i bilag A til Stockholmkonventionen om persistente organiske miljøgifte (herefter »konventionen«).
            Kommissionen meddeler på vegne af Unionen forslaget som omhandlet i første afsnit til konventionens sekretariat sammen med alle de oplysninger, der kræves i henhold til bilag D til konventionen.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 18. marts 2019.
            
               
                  På Rådets vegne
               
               P. DAEA
               
                  Formand
               
            
         
         
            (1)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
         
            (2)  Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
         
            (3)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
         
            (4)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).